અગત્યના દસ્તાવેજોને પીન કરવા સ્ટેપલપીન મશીનનો ઉપયોગ કરતી વખતે પીન વગરના ખાંચામાંથી ‘ખપ” કરતો અવાજ આવે. સોયમાં દોરો પરોવતી વખતે અચાનક સોય જમીન પર પડી જાય. ઑફિસે જવા મોડું થતું હોય ને બૂટની વાદળી દગો દે. મૂડ જામ્યો હોય અને કંઈક લખવા બેસીએ ત્યારે જ બૉલપેનની રિફીલ રિસાઈ જાય. એરપોર્ટ પહોંચતાં જ બેગનું હેન્ડલ તૂટી જઈને આઘાત આપે. ખાસ પ્રસંગે જવા દાઢી કરતી વખતે બ્લેડનો લસરકો પડી જાય. પેટ સાફ કરવા જૂલાબ લીધો હોય અને હાજતે જતી વખતે જ ટૉઈલેટનું બારણું બંધ જોવા મળે. રસ્તામાં અચાનક બેધ્યાનપણે એકાદ નાનકડો પત્થર પગ નીચે આવી જતાં ગડથોલિયું ખાતાં માંડ બચી જવાય. ધ્યાન રાખી રસ્તો ઓળંગતા હોવા છતાં કોઈ સ્કૂટર કે કાર વાળો અચાનક ચીચીયારી કરતી બ્રેક મારીને આપણી લગોલગ આવીને ઊભો રહી જાય.